**Reālisms**

Reālisms kā estētiskais virziens aizsākās jau 19. gadsimta pirmajā pusē. Romantiskais varonis, aizplīvurotība, tiekšanās pēc neskaidriem mērķiem - to visu sāka nomainīt dziļāka dzīves un realitātes izpēte. Reālā dzīve bija tā, kas sniedza iedvesmu autoriem, tomēr katra autora izpratne nedaudz atšķīrās.
Agrīnā reālisma saknes ir meklējamas apgaismībā, jo daudzi izcili reālisti ietekmējās no apgaismes laikmeta autoriem, piemēram, Stendāls no Ruso, Dikenss no Fīldinga, tomēr reālisms pats par sevi veidojās romantisma ietvaros, kā protests pret sev nepieņemamiem romantisma atzariem. Romantiķu doma par pasauli kā nemitīgi mainīgu vienību suģestēja arī reālistus. Ja romantisms sākās ar iespaidīgu kustību un aizrāva gandrīz visus kultūras virzienus: gan mākslu, gan literatūru un arhitektūru, kā arī citu, tad reālisms savu estētiku tikai noformulēja 19. gadsimta beigās, kaut arī tā aizsākumi meklējami jau apgaismības domātāju laikos. Par reālisma aizsākuma žanru varam uzskatīt filozofisko aprakstu un tikai vēlāk attīstījās dzeja, proza un citi literatūras žanri. Reālisma pamatā bija sociālā analīze, tēlu pašattīstība, tipiski raksturi.
Arī reālisms tāpat kā romantisms dažādās valstīs attīstījās atšķirīgi. Angļu literatūrā savdabīgi veidojās **kritizētājs reālisms**. Strauji attīstoties kapitālismam, atklājās cilvēka un apkārtējās sabiedrības mijiedarbība, personības spēja pielāgoties apstākļiem. Pirmie tāda veida darbi parādījās jau 18. gadsimta beigās, kuros tika attēlota vides un cilvēka savstarpējā mijiedarbība. Anglijā kritizētājs reālisms veidojās uz apgaismības reālisma pamatiem.
**Džeina Ostina** (1774 - 1817) lika pamatus jauna tipa reālistiskajam romānam, tajā pašā laikā radot arī t. s. sieviešu romānu. Rakstnieces uzskati atklājās jau viņas agrīnajos darbos ("Jūtas un jūtīgums", "Lepnums un aizspriedumi"), kas gan neizpaudās kā asi kritiski sacerējumi. Autore savos darbos izsmej pārmērīgo emocionalitāti, jūtīgumu un asaraino gaudulību, viņas darbos galvenais uzsvars tiek likts uz saprātu, kas ir vienīgais, patiesais spēks, kas spēj mainīt cilvēka likteni. Sievietēm Anglijas literatūrā bija ievērojama vieta un kā nākamo ietekmīgāko tajā var minēt **Šarloti Brontē** (1816 - 1855). Rakstnieces romāns "Džeina Eira" (1847) ievadīja jaunu šī žanra atzaru, bet rakstnieces māsa **Emīlija Brontē** (1818 - 1848) savā vienīgajā romānā "Kalnu aukas" (1847) spēja apvienot dažādus virzienus: gan romantismu, gan reālismu, arī ieviesa simbolisma un fantastikas elementus.
Anglijā reālisms un romantisms attīstījās paralēli, kas ievērojami ietekmēja literatūras attīstības gaitu. Viens no svarīgākajiem faktoriem, kas noteica angļu kritizētāja reālisma īpatnējo attīstību, bija ievērojamā plaisa starp bagātajiem un nabagajiem, kas valdīja tā laika Anglijā. Vieni no ievērojamākajiem angļu kritizētāja reālisma pārstāvjiem ir **Viljams Meikpīss Tekerijs** (1811 - 1863) un **Čarlzs Dikenss** (1812 - 1870).
**Viljama Meikpīsa Tekerija** daiļradē asi izpaužas skarbs kritizētājs reālists, atmaskojot tā laika buržuāzijas dīko dzīvesveidu, kā arī nosodot vienkāršas izcelsmes cilvēku cīņu par nodrošinātu dzīvi ar vienalga kādiem līdzekļiem. Autora slavenākie romāni ir: "Slavenību romāni" (1847), "Snobu grāmata" (1847), kā arī ievērojamākais darbs "Liekulības tirgus" (1848).

**Čārlzs Dikenss (1812 - 1870)**

Viens no izcilākajiem kritizētāja reālisma pārstāvjiem angļu literatūrā; jauna posma iesācējs visā pasaules literatūrā.
Dikensam piemīt lielisks stāstnieka talants, kā arī lieliska humora izjūta. Rakstnieks bija sapņotājs, kas alka taisnības un par kuru cīnījās visu mūžu ar savu daiļdarbu palīdzību.
Čārlza Dikensa tēvs bija sīks ierēdnis Portsmutas ostā. Rakstnieka bērnība bija ļoti trūcīga, jo viņa tēvs bieži mīlēja pasēdēt krodziņos, nokļuva pat parādu cietumā. Pēc mantojuma iegūšanas ģimenes materiālā situācija nedaudz uzlabojas, tomēr Dikensa bērnība nebija viegla. Izglītību rakstnieks ieguvis galvenokārt pašmācības ceļā, jo jau no agrām dienām viņam bija jāstrādā. Iesākumā tas ir uzņēmums, kur ražo zābaku smēru, vēlāk viņš ir pārrakstītājs notāra kantorī. Nepārtraukti izglītodamies pašmācības ceļā, Dikenss apgūst stenogrāfiju. Vēlāk ir reportieris kādā no laikrakstiem, kas arī aizsāk viņa literāro darbību.
Viens no pirmajiem Dikensa darbiem ir "Pikvika kluba piezīmes" (1837), kas autoram atnes slavu. Tam seko vēl 12 plaši sociālie romāni, slavenākie no tiem: "Olivers Tvists" (1838), "Nikolass Nikolbijs" (1839), "Martins Čelzvits" (1844), "Dombijs un dēls" (1848), "Dāvids Koperfīlds" (1850), "Saltais nams" (1853), "Grūti laiki" (1854), "Lielās cerības" (1861).
Bieži Dikensa varoņi ir bērni, kas kļuvuši par nežēlīgas audzināšanas un šausmīgu apstākļu upuriem ("Olivers Tvists"). Attēlo arī sabiedrības mantkārību, liekulību un cietsirdību ("Mārtins Čelzvits"), kā arī "Dāvidā Koperfildā" ir izmantoti autobiogrāfiskie motīvi. Ar iepriekšminēto romānu sākas jauns posms angļu literatūrā - tas ir pirmais psiholoģiskais romāns. Dikensa daiļrades vēlākajā posmā ieskanas asa kritika pret valsti, pastāvošo iekārtu, drūmums un Anglijas pelēkums.
Dikenss plaši izmanto savos darbos kontrastus: autors attēlo gan izšķērdīgu greznību, gan arī pārsteidzošu nabadzību un postu, noziegumus, kas valda abu kontrastu pusēs. Autors šajos tēlojumos ir dziļi satīrisks, līdzjūtīgs un sirsnīgs, nevienu neaizvainojot un nevienam nepārmetot, bet ļaujot lasītājam izvērtēt pašam. Dikenss vēlās labot un mainīt cilvēkus, to sirdis, atklājot viņu sliktās īpašības. Dikensam parasti stingri ir nošķirti labie un ļaunie tēli.
Čārlza Dikensa daiļrade ir būtiski ietekmējusi angļu kritizētāja reālismu, kā arī visu pasaules literatūru kopumā.

Izcilākie pasaules reālisma literatūras pārstāvji ir B. Šovs, Dž. Golsvertijs ("Ābele ziedonī"), Onorē de Balzaks ("Gorio tēvs" un citi izcili darbi), Gijs de Mopasāns ("Tauklodīte", noveles), Stendāls ("Sarkanais un melnais").

Reālisms atspoguļojās arī 19. gadsimta mākslā. Atteikdamies no romantismā jūtu izpaušanas, uzskatot, ka tas var radīt nepareizu uzskatu par dzīvi, reālisti vēroja dzīvi, pievērsdamies tipiskajam. Atšķirībā no klasicisma pārstāvjiem, reālisti necentās izskaistināt dzīvi. Pēc reālistu domām, skaistais var būt visā, izņemot brutalitātē un varmācībā.
Reālisti gleznoja arī dabu, ainavas. Izveidojas t.s. Barbizona skola. Barbizonas apgabalam bija ievērojama nozīme 19. gadsimta ainavisma attīstībā. Barbizona bija neliels ciemats, kuru bija iecienījuši mākslinieki gleznošanai brīvā dabā. Iepazīstoties ar citu valstu gleznotāju pieredzi, franču ainavisti devās uz Angliju (K. Koro, Š. F. Dobiņī), lai labāk iepazītos ar citu valstu pieredzi ainavismā. Franču mākslinieki arī ietekmējās no 17. gadsimta holandiešu ainavistiem. Ainavas tika pretstatītas urbāniskajai videi; izmantojot sīkus tīras krāsas triepienus, palielinās gaismas intensitāti, bet mazinās kolorīta piesātinātība.
Slavenākie 19. gadsimta reālisma pārstāvji tēlotājā mākslā - Ž. F. Milē, Gustavs Kurbē, O. Domjē.

**Žans Fransuā Milē** (1814 - 1875). Gleznotājs dzīvoja Barbizonā, tomēr viņu nekad īpaši neinteresēja tīrā ainava. Milē gleznoja cilvēkus to dabiskajā vidē. Milē darbos nedaudz ir jūtama nostaļģija, tomēr tajos nav ne vēsts no jaunās pasaules, industrializācijas ("Aitu gane", "Vārpu lasītājas", 1857).
**Gustavs Kurbē** (1819 - 1877). Mākslinieka gleznu tematika ir ļoti plaša; Kurbē cenšas aptvert visus žanrus, sākumā glezno arī romantisma manierē. Kurbē reālismā ieskanas arī romantisma noskaņa, kas viņu pavada visā daiļrades posmā. Ietekmējies no Rembranta, Halsa, Veronēzes un citiem māksliniekiem. Rembrants ir tas, kas viņam liek pievērsties reālām lietām un notikumiem, viņa radītās gleznas rada īstu apvērsuma tā laika mākslā. ("Apbedīšana Orlānā" (1850)).
Mākslinieka nākamie darbi visus pārsteidz ar savu patiesumu, vienkāršumu, reālistiskumu. Kurbē "Peldētājas" (1853) šokē visus ar savu kailumu, atklātību, kā arī nākamās gleznas jau rada to, ko sauc par "reālo alegoriju", radot sava veida filozofiskās gleznas.
Kurbē tā arī palika gleznotājs, kas attēloja vienkāršo cilvēku dzīvi, radīja mākslu, kas domāta vienkāršajiem cilvēkiem.